Is dit nie snaaks dat nou, 14 jaar na onafhanklikheid in Namibië, die verskillende volke begin stem dikmaak op soeke na 'n eie gebied met 'n eie soort van regering nie? Eers was dit laas week die Herero's wat via hulle opperhoof geëis het dat hulle beheer oor hulle eie land in 'n federale stelsel wil hê en gister was dit die Basters van die Rehoboth-area wat besluit het om die regering aan te vat en aansoek te doen om hul eie gebied te beheer. Beide voel dat die sentrale regering wat beheer word deur die massa Owambo-stem nie in staat is om hulle onderlinge bevolkingsbehoeftes reg te hanteer nie. Dis natuurlik vrek interessant want 'n federale stelsel is presies dit wat die ou SA regering in gedagte gehad het met die skepping van tuislande vir minderhede wat dit tot nog toe nie 'n afgebakende gehad het nie. Dis toe dat onder die Odendaalplan grond van blanke boere uitgekoop is om dit aan swart boere van die betrokke stam van daardie gebied oor te gee. Daar is gevoel dat 'n swart boer slegs by uitsondering in staat sou wees om 'n plaas van die grond af op te bou en suksesvol te maak. Daarvoor sou hy massiewe staatshulp nodig hê en soort van beskerm word in 'n gebied waar sy produkte nie direk in kompetisie kom met die reeds suksesvolle produseerders van die land nie. Om die volkere gelyke verteenwoordiging in die sentrale regering te gee, sou elke stam of groep mense in sy eie stamgebied kon stem, sowel as in die algemene landbestek. Dit beteken dat jy 'n regverdige verteenwoordiging van die volkere het, sowel as die meerderheidskeuse van die land as geheel. Dis egter in vlamme afgeskiet as 'n poging van die witman om die swartman onder sy duim te hou en is 'n politieke party vandag aan beheer met 'n meerderheidstem waarvan die stemme 80% in die noorde van die land [Owamboland] geleë is en meeste van die nuwe ontwikkeling in die land vind daar plaas. Mens moet toegee dat Swapo die perfekte doen deur sy stemmers tevrede te hou, maar wat word van die ander mense van die land? Blanke oorheersing het nou net Owambo oorheersing geword en apartheid loop nog sterk in Namibië!